กรมชลประทาน ปรับเพิ่มการระบายน้ำเจือจางค่าความเค็ม ช่วยเกษตรกรริมแม่น้ำท่าจีน
นายประพิศ จันทร์มา อธิบดีกรมชลประทาน เปิดเผยว่า จากที่น้ำทะเลหนุนสูงในช่วงวันที่ 11 – 15 กุมภาพันธ์ 2564 ที่ผ่านมา ทำให้ค่าความเค็มในแม่น้ำท่าจีนเพิ่มขึ้นจนส่งผลกระทบต่อเกษตรกรผู้เพาะปลูกกล้วยไม้และไม้ผลไม้ยืนต้นริมแม่น้ำท่าจีน ในเขตอำเภอสามพราน  จังหวัดนครปฐม ได้รับความเดือดร้อนนั้น ในเบื้องต้นได้เร่งให้ความช่วยเหลือพื้นที่ดังกล่าว ด้วยการนำรถยนต์บรรทุกน้ำ 4 คัน ลำเลียงน้ำเข้าช่วยเหลือพื้นที่การเกษตรกว่า 2,992 ไร่ ในเขตอำเภอสามพราน  จังหวัดนครปฐม อำเภอบ้านแพ้วและอำเภอกระทุ่มแบน จังหวัดสมุทรสาคร รวมทั้งพื้นที่ข้างเคียง ซึ่งได้ดำเนินการมาตั้งแต่วันที่ 22 มกราคม 2564 จนถึงปัจจุบัน รวมปริมาณน้ำที่เข้าไปช่วยเหลือประมาณ 2,268 ลบ.ม. รวมทั้งติดตั้งเครื่องผลักดันน้ำ 2 เครื่อง บริเวณจุดต้นคลองจินดา ใกล้กับวัดจินดาราม เพื่อผลักดันน้ำที่เพิ่มเข้ามาผ่านคลอง 6 , 7 และ 8ข-5ซ ลงคลองระบายท่าผา คลองบางแก้ว และคลองตาปลั่งตามลำดับ พร้อมทั้งได้ส่งน้ำเข้าระบบชลประทานไปเจือจางค่าความเค็มในคลอง จนทำให้ปัจจุบันคุณภาพน้ำในคลองจินดาเริ่มเข้าสู่ภาวะปกติ เพื่อให้เกษตรกรในพื้นที่มีน้ำใช้อย่างเพียงพอในช่วงที่มีน้ำเค็มรุกเข้าไปในแม่น้ำท่าจีนนอกจากนี้ กรมชลประทาน ยังได้บริหารจัดการน้ำทางตอนบนของแม่น้ำท่าจีน ด้วยการเพิ่มการระบายน้ำผ่านประตูระบายน้ำโพธิ์พระยา ประตูระบายน้ำสองพี่น้องและคลองท่าสาร-บางปลา ลงสู่แม่น้ำท่าจีนตอนล่าง เพื่อผลักดันน้ำเค็ม ทำให้ปัจจุบันค่าความเค็มในแม่น้ำท่าจีนลดลงต่อเนื่อง